## Pravilnik o statusu i radu stranaca u Republici Hrvatskoj

### NN 36/2008 (29.3.2008.), Pravilnik o statusu i radu stranaca u Republici Hrvatskoj

# MINISTARSTVO UNUTARNJIH POSLOVA

**1221**

Na temelju članka 210. stavka 1. točke 3., 6., 12., 13., 14., 15. i 16. Zakona o
strancima (»Narodne novine«, broj: 79/07) ministar unutarnjih poslova donosi

## PRAVILNIK

### O STATUSU I RADU STRANACA U REPUBLICI HRVATSKOJ

I. OPĆE ODREDBE

Članak 1.

Ovim Pravilnikom propisuje se način utvrđivanja uvjeta za boravak i rad
stranaca, izgled i sadržaj obrazaca zahtjeva za izdavanje odobrenja za
privremeni i stalni boravak, zahtjeva za izdavanje radne i poslovne dozvole,
naljepnice odobrenja boravka, potvrde o prijavi rada stranca bez radne i
poslovne dozvole, osobne iskaznice za stranca, prijave i odjave boravišta,
prebivališta i promjene adrese stanovanja te sadržaj i način vođenja zbirka
podataka.

Članak 2.

Zahtjev za izdavanje odobrenja za privremeni i stalni boravak, poslovnu dozvolu
i osobnu iskaznicu za stranca, stranac podnosi osobno.
Iznimno od stavka 1. ovog članka, kada se poslovna dozvola izdaje pružateljima
usluga u ime inozemnog poslodavca te osobama koje se bave slobodnim zanimanjem,
zahtjev za izdavanje poslovne dozvole stranac može podnijeti i putem
opunomoćenika.
Zahtjev za izdavanje odobrenja za privremeni ili stalni boravak za maloljetno
dijete podnosi njegov zakonski zastupnik.
Zahtjev za izdavanje radne dozvole za stranca podnosi poslodavac.

Članak 3.

Isprave koje se prilažu uz zahtjeve iz članka 2. ovoga Pravilnika moraju biti u
izvorniku ili ovjerenom presliku, a strane isprave i u ovjerenom prijevodu na
hrvatskom jeziku te ovjerene sukladno posebnim propisima. Isprave ne smiju bit
starije od šest mjeseci.
Obrasci propisani ovim Pravilnikom tiskaju se dvojezično, na hrvatskom i
engleskom jeziku, osim ako ovim Pravilnikom nije drugačije određeno.

II. BORAVAK STRANACA

Članak 4.

Obrazac zahtjeva za izdavanje odobrenja za privremeni i stalni boravak (Obrazac
1a) bijele je boje, pravokutnog oblika, veličine21 x 29,7 cm.

Članak 5.

Zahtjevu za izdavanje odobrenja za privremeni boravak prilažu se dvije
fotografije u boji veličine 35 x 45 mm, preslika važeće putne isprave, dokaz o
osiguranom stanovanju, zdravstvenom osiguranju i osiguranim sredstvima za
uzdržavanje.
Uz zahtjev za izdavanje odobrenja za prvi privremeni boravak stranac je uz
dokaze iz stavka 1. ovoga članka dužan priložiti uvjerenje o nekažnjavanju
države čiji je državljanin ili u kojoj ima stalni boravak, koje ne smije biti
starije od šest mjeseci.
Osoba mora biti fotografirana s lica (en face), otkrivena čela, bez pokrivala za
glavu (šešira, kape ili marame), i to tako da 70 do 80% visine fotografije
pokazuje glavu osobe od brade do tjemena.
Fotografija ne smije biti dotjerivana (retuširana) niti izrađena opremom za
samofotografiranje.
Fotografija mora biti izrađena na bijelom, sjajnom, tankom fotopapiru.

Članak 6.

Dokazom o osiguranom stanovanju iz članka 5. stavka 2. ovoga Pravilnika smatra
se vlasnički list, ugovor o najmu, kupoprodajni ugovor, darovni ugovor i sl.
Uz dokaze iz stavka 1. ovoga članka može se i zatražiti uvjerenje o dodjeli
kućnog broja.
Kada se zahtjev za izdavanje odobrenja za prvi privremeni boravak podnosi u
nadležnoj diplomatskoj misiji odnosno konzularnom uredu Republike Hrvatske (u
daljnjem tekstu: DM/KU) dokazom o osiguranom stanovanju smatra se i potvrda
poslodavca da će strancu radniku ili znanstvenom istraživaču osigurati
stanovanje ili snositi troškove stanovanja u Republici Hrvatskoj odnosno potvrda
visokog učilišta ili ministarstva nadležnog za poslove obrazovanja da će
studentu osigurati stanovanje u Republici Hrvatskoj.
Stranac iz stavka 3. ovoga članka dužan je u roku mjesec dana od dana dolaska u
Republiku Hrvatsku dostaviti dokaz o osiguranom stanovanju iz stavka 1. ovoga
članka.
Dokaze iz stavka 1. i 2. ovoga članka dužan je priložiti podnositelj prijave
boravišta, odnosno prijave promjene adrese stana stranca na kratkotrajnom
boravku, osim ukoliko je smještaj osiguran kod pravnih i fizičkih osoba koje
pružaju usluge smještaja strancima.

Članak 7.

Dokazom o zdravstvenom osiguranju iz članka 5. stavka 2. ovoga Pravilnika za
državljane država s kojima Republika Hrvatska ima sklopljen ugovor o socijalnom
osiguranju smatra se: europska kartica zdravstvenog osiguranja koju priznaje
Hrvatski zavod za zdravstveno osiguranje, bolesnički list Hrvatskog zavoda za
zdravstveno osiguranje, predviđena potvrda stranog zdravstvenog osiguranja ili
drugi dokaz predviđen ugovorom o socijalnom osiguranju.
Ako je strancu iz stavka 1. ovoga članka izdana potvrda stranog zdravstvenog
osiguranja ili drugi dokaz predviđen ugovorom o socijalnom osiguranju s kraćim
rokom važenja od namjeravanog boravka, nakon isteka roka dostavljene potvrde,
stranac se je dužan javiti nadležnom uredu Hrvatskog zavoda za zdravstveno
osiguranje radi utvrđivanja prava na zdravstveno osiguranje prema propisima o
zdravstvenom osiguranju stranaca u Republici Hrvatskoj za preostalo vrijeme
važećeg boravka.
Ako stranac ne može pribaviti dokaz iz stavka 1. ovoga članka, dužan je zahtjevu
za izdavanje odobrenja za prvi privremeni boravak priložiti putno osiguranje, a
nakon dolaska u Republiku Hrvatsku po izdavanju odobrenja privremenog boravka,
dužan se javiti nadležnom uredu Hrvatskog zavoda za zdravstveno osiguranje radi
utvrđivanja prava na zdravstveno osiguranje prema propisima o zdravstvenom
osiguranju stranaca u Republici Hrvatskoj.
Državljani država s kojima Republika Hrvatska nema sklopljen ugovor o socijalnom
osiguranju zahtjevu za izdavanje odobrenja za prvi privremeni boravak prilažu
putno osiguranje, a nakon dolaska u Republiku Hrvatsku po odobrenju privremenog
boravka, dužni su se javiti nadležnom uredu Hrvatskog zavoda za zdravstveno
osiguranje radi utvrđivanja prava na zdravstveno osiguranje prema propisima o
zdravstvenom osiguranju stranaca u Republici Hrvatskoj.
Strancu koji zahtjev za prvi privremeni boravak podnosi u Republici Hrvatskoj, a
državljanin je države s kojom Republika Hrvatska nema sklopljen ugovor o
socijalnom osiguranju, odnosno ne može pribaviti dokaz iz stavka 1. ovoga
članka, nadležna policijska uprava, odnosno policijska postaja izdat će potvrdu
o podnesenom zahtjevu. Stranac s navedenom potvrdom dužan je javiti se nadležnom
uredu Hrvatskog zavoda za zdravstveno osiguranje radi utvrđivanja prava na
zdravstveno osiguranje prema propisima o zdravstvenom osiguranju stranaca u
Republici Hrvatskoj.
Potvrda iz stavka 5. ovoga članka sadrži: prezime i ime stranca, datum, mjesto i
državu rođenja, državljanstvo, adresu boravišta, evidencijski broj zahtjeva,
svrhu izdavanja potvrde, naziv nadležnog tijela, datum izdavanja, potpis
službene osobe i pečat.
Nadležna policijska uprava, odnosno policijska postaja dužna je o ishodu
postupka povodom zahtjeva za privremeni boravak iz stavka 5. ovoga članka odmah
izvijestiti nadležni ured Hrvatskog zavoda za zdravstveno osiguranje.
Dokazom o podmirenim obvezama s osnove zdravstvenog osiguranja, sukladno članku
52. stavku 1. točke 3. Zakona o strancima, smatra se potvrda porezne uprave o
podmirenim obvezama za zdravstveno osiguranje.

Članak 8.

Dokazi o osiguranim sredstvima za uzdržavanje i stanovanje koji se prilažu
zahtjevu iz članka 5. stavka 1. moraju glasiti na ime stranca, člana uže
obitelji ili člana obitelji zajedničkog domaćinstva stranca.
Član obitelji zajedničkog domaćinstva stranca daje pisanu suglasnost o
uzdržavanju ili stanovanju.

Članak 9.

Kada se zahtjev za izdavanje odobrenja za prvi privremeni boravak zbog
postojanja ozbiljnog humanitarnog razloga podnosi u nadležnoj policijskoj upravi
odnosno policijskoj postaji, ozbiljnim humanitarnim razlogom smatra se
postojanje ozbiljnih zdravstvenih razloga, nepredviđenih događaja kod člana uže
obitelji (npr. smrt, teška bolest), elementarne nepogode i druge okolnosti, što
stranac dokazuje odgovarajućom dokumentacijom.

Članak 10.

Uz zahtjev za izdavanje odobrenja za privremeni boravak u svrhu spajanja
obitelji, uz dokaze iz članka 5. stavka 1. ovoga Pravilnika, stranac je dužan
priložiti dokaz o hrvatskom državljanstvu odnosno odobrenom boravku supružnika
ili člana uže obitelji te:
1. za dokazivanje braka – izvod iz matične knjige vjenčanih,
2. za dokazivanje izvanbračne zajednice – izvode iz matičnih knjiga rođenih i
izjavu izvanbračnih drugova o zajedničkom životu te druge dokaze o postojanju
izvanbračne zajednice. Uvjerenje o slobodnom bračnom stanju prilaže se ako iz
izvoda matične knjige rođenih nije vidljivo bračno stanje,
3. za dokazivanje odnosa dijete-roditelj – izvod iz matične knjige rođenih ili
odluka nadležnog tijela o posvojenju djeteta,
4. za dokazivanje ostalog srodstva i ozbiljnih osobnih ili humanitarnih razloga
za spajanje obitelji – sva relevantna dokumentacija iz koje nesporno proizlazi
postojanje srodstva i ozbiljnih osobnih ili humanitarnih razloga.

Članak 11.

Uz zahtjev za odobrenje autonomnog boravka, uz dokaze iz članka 5. stavka 1.
ovoga Pravilnika, stranac je dužan priložiti dokaze iz članka 10. stavka 1.
točke 1., 2. i 3. ovoga Pravilnika.
Kod produženja autonomnog boravka stranac je dužan priložiti samo dokaze iz
članka 5. stavka 1. ovoga Pravilnika.

Članak 12.

Uz zahtjev za izdavanje odobrenja za privremeni boravak u svrhu rada, uz dokaze
iz članka 5. stavka 1. ovoga Pravilnika, stranac je dužan priložiti radnu ili
poslovnu dozvolu odnosno drugi odgovarajući dokaz (ugovor o volonterskom radu,
dokaz o radu na projektima ili poslovima koji proizlaze iz međunarodnih ugovora
i sl.) ako se radi o radu stranca iz članka 141. Zakona o strancima.
Iznimno od stavka 1. ovog članka, uz zahtjev za izdavanje odobrenja za
privremeni boravak u svrhu rada, stranac može priložiti potvrdu o podnesenom
zahtjevu za izdavanje radne odnosno poslovne, uz obvezu naknadnog dostavljanja
radne odnosno poslovne dozvole.

Članak 13.

Uz zahtjev za izdavanje odobrenja za privremeni boravak u svrhu srednjoškolskog
obrazovanja, uz dokaze iz članka 5. stavka 1. ovoga Pravilnika, stranac je dužan
priložiti, potvrdu o upisu u srednjoškolsku ustanovu ili potvrdu da sudjeluje u
priznatom programu razmjene učenika koji provodi ovlaštena organizacija.

Članak 14.

Uz zahtjev za izdavanje odobrenja za privremeni boravak u svrhu studiranja, uz
dokaze iz članka 5. stavka 1. ovoga Pravilnika, stranac je dužan priložiti
potvrdu o upisu u visokoškolsku ustanovu.
Zahtjevu za izdavanje odobrenja za privremeni boravak u svrhu studiranja stranac
ne treba priložiti dokaz o zdravstvenom osiguranju.

Članak 15.

Uz zahtjev za izdavanje odobrenja za privremeni boravak u svrhu znanstvenog
istraživanja uz dokaze iz članka 5. stavka 1. ovoga Pravilnika, stranac je dužan
priložiti ugovor o gostovanju koji je sklopio s pravnom osobom koja obavlja
znanstveno-istraživačku djelatnost u Republici Hrvatskoj.
Zahtjevu za izdavanje odobrenja za privremeni boravak u svrhu znanstvenog
istraživanja stranac ne treba priložiti dokaz o zdravstvenom osiguranju.

Članak 16.

Zahtjev za izdavanje odobrenja za privremeni boravak iz humanitarnih razloga
stranac – žrtva trgovanja ljudima (u daljnjem tekstu: žrtva) podnosi u
prisutnosti predstavnika pravne osobe koja joj pruža pomoć i zaštitu, a za žrtvu
– maloljetnika zahtjev podnosi skrbnik uz prisutnost maloljetnika.

Članak 17.

Uz zahtjev za izdavanje odobrenja za privremeni boravak iz humanitarnih razloga
prilaže se potvrda o statusu žrtve koju izdaje Operativni tim nacionalnog odbora
za suzbijanje trgovanja ljudima, dvije fotografije propisane člankom 5. ovoga
Pravilnika, presliku put­ne ili druge isprave koja služi za utvrđivanje
identiteta.
Ako žrtva ne posjeduje identifikacijsku ispravu ili se sumnja u njezin
identitet, osobnim podacima smatrat će se oni koje navede, dok se ne utvrdi
suprotno.
Ako se sa sigurnošću ne može utvrditi starost žrtve, a žrtva tvrdi da je
maloljetna, postupak se vodi kao da se radi o maloljetnoj osobi.

Članak 18.

Policijska uprava odnosno policijska postaja dužna je izvijestiti Ministarstvo
unutarnjih poslova (u daljnjem tekstu: Ministarstvo) o odobrenom privremenom
boravku u svrhu humanitarnih razloga žrtvi trgovanja ljudima kao i o prestanku
istog.

Članak 19.

Zahtjev za izdavanje odobrenja za privremeni boravak iz humanitarnih razloga
maloljetniku koji je napušten ili je žrtva organiziranog kriminala ili je iz
drugih razloga ostao bez roditeljske zaštite, skrbništva ili bez pratnje,
podnosi skrbnik uz prisutnost maloljetnika.
Uz zahtjev iz stavka 1. ovog članka prilažu dvije fotografije propisane člankom
5. ovoga Pravilnika, preslika putne isprave ili druge isprave koja služi za
utvrđivanje identiteta.

Članak 20.

Uz zahtjev za izdavanje odobrenja za privremeni boravak iz humanitarnih razloga,
a zbog postojanja drugih opravdanih razloga humanitarne prirode, stranac je
dužan priložiti presliku putne ili druge isprave koje služe za utvrđivanje
identiteta, dvije fotografije propisane člankom 5. ovoga Pravilnika kao i dokaze
na osnovi kojih se može utvrditi postojanje humanitarnih razloga (npr. dokaze
kojima se utvrđuje: da osobe borave dugi niz godina u Republici Hrvatskoj, a
zbog osobito teških zdravstvenih razloga, visoke život­ne dobi nisu regulirale
svoj boravak; da su žrtve obiteljskog nasilja koje su ostale bez odgovarajuće
skrbi; da su osobe koje se odlukom nadležnog državnog tijela nalaze u
organiziranom smještaju; da su osobe koje se vraćaju u Republiku Hrvatsku
sukladno Programu povratka i zbrinjavanja prognanika, izbjeglica i raseljenih
osoba ili Zakona o obnovi).

Članak 21.

Uz zahtjev za izdavanje odobrenja za privremeni boravak u druge svrhe uz dokaze
iz članka 5. stavka 1. ovoga Pravilnika, stranac je dužan priložiti dokaz o
opravdanosti svog zahtjeva.
Dokazom iz stavka 1. ovoga članka smatra se vlasnički list za nekretninu u
Republici Hrvatskoj, kupoprodajni ugovor i dokaz o podnošenju zahtjeva za
suglasnost za stjecanje vlasništva nekretnina na području Republike Hrvatske,
dokaz o turističkom boravku na dulje razdoblje i drugi dokazi kojima stranac
opravdava svrhu svog boravka.

Članak 22.

Uz zahtjev za izdavanje odobrenja za stalni boravak stranac prilaže dvije
fotografije propisane člankom 5. ovoga Pravilnika, presliku važeće putne
isprave, dokaz o osiguranim sredstvima za uzdržavanje, zdravstvenom osiguranju
te potvrdu visokog učilišta Republike Hrvatske o poznavanju hrvatskog jezika i
latiničnog pisma.
Potvrda visokog učilišta Republike Hrvatske o poznavanju hrvatskog jezika i
latiničnog pisma nije potrebna za djecu predškolske dobi, polaznike osnovne i
srednje škole u Republici Hrvatskoj, kao i za strance koji imaju dokaz o
završenom osnovnom, srednjem i visokom obrazovanju u Republici Hrvatskoj.

Članak 23.

Za izdavanje odobrenja za privremeni ili stalni boravak za maloljetno dijete
potrebna je suglasnost drugog roditelja. Suglasnost se daje u vidu potpisa na
zahtjevu, uz bilješku službene osobe kojom se potvrđuje dana suglasnost ili u
vidu javnobilježničke izjave ako je jedan od roditelja odsutan.
Suglasnost iz stavka 1. ovog članka smatra se i suglasnošću iz članka 65. stavka
2. Zakona o strancima.

Članak 24.

Obrazac odobrenja privremenog i stalnog boravka (u daljnjem tekstu: Obrazac 2a)
pravokutnog je oblika, veličine 10,5 x 7,4 cm.
Odobrenje privremenog i stalnog boravka unosi se u putnu ispravu u obliku
naljepnice.

Članak 25.

Policijska uprava odnosno policijska postaja poništit će naljep­nicu privremenog
ili stalnog boravka, na način da se preko naljep­nice otisne štambilj
»PONIŠTENO« te upiše datum, potpis službene osobe i pečat, tako da je dio pečata
otisnut preko naljepnice.
Poništenju naljepnice odobrenja boravka pristupa se nakon što rješenje o
prestanku privremenog ili stalnog boravka postane konačno.

III. RAD STRANACA

Članak 26.

Obrazac zahtjeva za izdavanje radne dozvole za stranca (u daljnjem tekstu:
Obrazac 9a), bijele je boje, veličine 21 x 29,7 cm.
Zahtjev za izdavanje radne dozvole poslodavac (pravna ili fizička osoba –
obrtnik) podnosi u nadležnoj policijskoj upravi odnosno policijskoj postaji
prema svom sjedištu.
Ugovor o radu, pisana potvrda o sklopljenom ugovoru o radu ili drugi
odgovarajući ugovor, između ostalog, mora sadržavati podatke o radnom mjestu,
vrsti posla i uvjetima rada.
Dokazom o stručnoj spremi i osposobljenosti stranca smatra se diploma,
svjedodžba, radna knjižica, majstorski ispit ili uvjerenje o stručnom
usavršavanju. Navedeni dokazi moraju biti usklađeni s podacima iz ugovora o radu
ili drugog odgovarajućeg ugovora, a koji se odnosi na zanimanje i poslove koje
će obavljati stranac za kojeg je podnesen zahtjev za izdavanje radne dozvole.
Izvadak iz sudskog registra za trgovačko društvo, podružnicu, predstavništvo i
ustanovu, obrtnica i izvadak iz registra udruga ne smije biti stariji od šest
mjeseci.
Dokaz o podmirenim poreznim obvezama i doprinosima ne smije biti stariji od
mjesec dana, a istim se smatra potvrda nadležne Porezne uprave.
Obrazloženje o opravdanosti zapošljavanja stranca je dopis poslodavca kojim
obrazlaže potrebu za zapošljavanjem stranca za kojeg podnosi zahtjev za
izdavanje radne dozvole, a kojem prilaže BON 1 i BON 2.

Članak 27.

Nadležna policijska uprava, odnosno policijska postaja podnositelju zahtjeva iz
članka 26. stavka 2. ovoga Pravilnika izdaje potvrdu o podnesenom zahtjevu za
izdavanje radne dozvole.
Potvrda iz stavka 1. ovoga članka sadrži: naziv, sjedište i adresu poslodavca,
prezime i ime stranca za kojeg se traži izdavanje radne dozvole, datum
podnošenja zahtjeva nadležnom tijelu, naziv nadležnog tijela, datum izdavanja,
potpis službene osobe i pečat.

Članak 28.

Obrazac zahtjeva za izdavanje poslovne dozvole za stranca (u daljnjem tekstu:
Obrazac 3a), bijele je boje, veličine 21 x 29,7 cm.
Uz zahtjev za izdavanje poslovne dozvole stranac ili opunomoće­nik je dužan
priložiti presliku važeće putne isprave stranca.
Policijska uprava odnosno policijska postaja prema mjestu obav­ljanja poslovne
aktivnosti stranca, dužna je o podnesenom zahtjevu za izdavanje poslovne dozvole
strancu izdati potvrdu u svrhu dobivanja suglasnosti nadležnog državnog ureda za
gospodarstvo odnosno nadležnog ureda za djelatnost u kojoj se pruža usluga.
Potvrda iz stavka 3. ovoga članka sadrži: ime i prezime stranca, datum, mjesto,
država rođenja i državljanstvo stranca koji je podnio zahtjev, podatak o temelju
izdavanja poslovne dozvole, naziv i adresu trgovačkog društva ili obrta u sklopu
kojeg će se obavljati djelat­nost, datum i mjesto podnošenja zahtjeva, naziv
nadležnog tijela, datum izdavanja, potpis službene osobe i pečat.
Za strance koji podnose zahtjev za poslovnu dozvolu za slobodno zanimanje,
rješenje (odluka) o upisu u odgovarajući registar koji vodi nadležna institucija
Republike Hrvatske smatra se prethodnom suglasnošću za izdavanje poslovne
dozvole.

Članak 29.

Nadležni državni uredi iz članka 28. stavka 3. ovoga Pravilnika dostavit će po
službenoj dužnosti suglasnost za izdavanje poslovne dozvole nadležnoj
policijskoj upravi, odnosno policijskoj postaji.

Članak 30.

Nadležna policijska uprava, odnosno policijska postaja izdaje potvrdu o radu bez
radne ili poslovne dozvole iz članka 139. stavka 2. Zakona o strancima.
Potvrda iz stavka 1. ovoga članka izdaje se strancu iz članka 139. stavka 1.
Zakona o strancima, odnosno pravnim i fizičkim osobama –obrtnicima koje koriste
njihove usluge uz predočenje punomoći.
Prije izdavanja potvrde iz stavka 1. ovoga članka, službena osoba izvršit će
uvid u dokumentaciju iz koje će se sa sigurnošću moći utvrditi da se radi o
poslovima iz članka 139. Zakona o strancima.
Potvrda iz stavka 1. ovoga članka sadrži: ime i prezime stranca, datum i mjesto
rođenja, državljanstvo stranca, podatke o putnoj ispravi, podatke o vrsti posla
iz članka 139. stavka 1. Zakona o strancima, podatke o poslodavcu, roku važenja
potvrde, naziv nadležnog tijela, datum izdavanja, potpis službene osobe i pečat.
Nadležna policijska uprava, odnosno policijska postaja po službenoj dužnosti
potvrdu iz stavka 1. ovoga članka, koja je izdana za obavljanje poslova iz
članka 139. stavka 1. točke 4., 5. i 7. Zakona o strancima dostavit će nadležnoj
poreznoj upravi.
Ako službena osoba na temelju uvida u dokumentaciju ne može sa sigurnošću
utvrditi da se radi o poslovima iz članka 139. Zakona o strancima, strancu se
usmeno priopćuje razlog neizdavanja potvrde.

IV. OSOBNA ISKAZNICA ZA STRANCA

Članak 31.

Obrazac zahtjeva za izdavanje osobne iskaznice za stranca (u daljnjem tekstu:
Obrazac 4a) bijele je boje, veličine 21 x 29,7 cm.
Zahtjev iz stavka 1. ovoga članka podnosi stranac u nadležnoj policijskoj upravi
odnosno policijskoj postaji.

Članak 32.

Uz zahtjev iz članka 31. ovog Pravilnika prilažu se dvije fotografije, propisane
člankom 5. ovoga Pravilnika i dokaz o vrsti odobrenog boravka u Republici
Hrvatskoj na osnovi kojeg se traži izdavanje osobne iskaznice.

Članak 33.

Za svaku izdanu osobnu iskaznicu za stranca popunjava se karton izdane osobne
iskaznice za stranca (u daljnjem tekstu: Obrazac 5a).
Obrazac 5a plave je boje, veličine 10 x 21,5 cm, tiskan na hrvatskom jeziku.

Članak 34.

Nadležna policijska uprava, odnosno policijska postaja podnositelju zahtjeva
izdaje potvrdu o podnesenom zahtjevu za izdavanje osobne iskaznice za stranca.
Potvrda iz stavka 1. ovog članka vrijedi 30 dana od dana podnošenja zahtjeva, a
osoba ju je prilikom uručenja osobne iskaznice za stranca dužna vratiti
nadležnoj policijskoj upravi odnosno policijskoj postaji.
Potvrda iz stavka 1. ovoga članka sadrži: podatke o prezimenu i imenu
podnositelja zahtjeva, boravištu odnosno prebivalištu i adresi stanovanja,
nazivu nadležnog tijela, registarskom broju, datumu izdavanja potvrde, napomene
o roku važenja potvrde, potpis službene osobe i mjesto za pečat.
Potvrda je sastavni dio Obrasca 5a i od istog se odvaja perforacijom.

Članak 35.

Obrazac zahtjeva za tehničku izradu osobne iskaznice za stranca (u daljnjem
tekstu: Obrazac 6a) bijele je boje, veličine 21 x 29,7 cm, tiskan na hrvatskom
jeziku.

Članak 36.

Podnositelju zahtjeva za izdavanje osobne iskaznice za stranca uzima se otisak
papilarnih linija kažiprsta desne ruke.
Ako podnositelj zahtjeva nema kažiprsta, uzima se otisak srednjeg prsta ili
nekog drugog prsta desne ruke, a ako nema desne ruke uzima se otisak kažiprsta
ili drugog prsta lijeve ruke.
U slučaju iz stavka 2. ovog članka, upisuje se odgovarajuća napomena na poleđini
Obrasca 5a.

Članak 37.

Obrazac osobne iskaznice za stranca (u daljnjem tekstu: Obrazac 7a) pravokutnog
je oblika veličine 85,6 X 53,98 mm i izrađen je od polikarbonatnog materijala i
sastavni je dio ovoga Pravilnika.
Na poleđini Obrasca 7a nalazi se oznaka za osobnu iskaznicu za stranca na
Braillevom pismu »OIS«.

Članak 38.

U obrazac 7a podatak o spolu se upisuje oznakom »Ž« za ženski spol, a oznakom
»M« za muški spol.
Upis podataka u Obrazac 7a obavlja se sukladno međunarodnim standardima za
strojno čitanje isprava.

Članak 39.

Nakon tehničke izrade osobne iskaznice za strance, Obrazac 6a čuva nadležna
policijska uprava odnosno policijska postaja u registratorima po registarskom
broju, jednu godinu od dana zaprimanja zahtjeva za izdavanje osobne iskaznice za
stranca.
Nakon isteka roka iz stavka 1. ovog članka Obrazac 6a uništava povjerenstvo koje
imenuje ministar unutarnjih poslova.
Povjerenstvo iz stavka 2. ovog članka ima predsjednika i četiri člana.
Predsjednik povjerenstva mora biti policijski službenik Ministarstva koji
obavlja poslove suzbijanja kriminaliteta.
O uništenju dokumentacije iz stavka 1. ovog članka povjerenstvo sastavlja
zapisnik.

Članak 40.

Osobnu iskaznicu za stranca, koja iz bilo kojeg razloga ne može služiti svojoj
svrsi (istek roka važenja, oštećenje, zamjena zbog promjene osobnih podataka i
dr.) nadležna policijska uprava odnosno policijska postaja je dužna poništiti te
razlog poništenja evidentirati na informacijskom sustavu Ministarstva.
Poništenje osobne iskaznice za stranca obavlja se fizičkim bušenjem.
Stranac je dužan vratiti osobnu iskaznicu za stranca iz članka 146. stavka 1.
točke 2. Zakona o strancima kada rješenje o prestanku boravka postane konačno.

Članak 41.

Stranac je dužan prilikom prijave gubitka, nestanka ili krađe osobne iskaznice
za stranca navesti sve okolnosti o događaju.

Članak 42.

Osobna iskaznica za stranca čiji je nestanak prijavljen, a koja je u međuvremenu
pronađena, vratit će se strancu, a postupak koji je pokrenut na osnovi prijave o
nestanku obustavit će se, ako isprava nije proglašena nevažećom.

Članak 43.

Osobna iskaznica za stranca koja je pronađena, a ne može se uručiti strancu na
čije ime glasi, dostavit će se nadležnoj policijskoj upravi odnosno policijskoj
postaji koja je izdala osobnu iskaznicu za stranca.

V. BORAVIŠTE I PREBIVALIŠTE

Članak 44.

Obrazac prijave i odjave boravišta i prebivališta, odnosno prijave promjene
adrese stana (u daljnjem tekstu: Obrazac 8a), bijele je boje, veličine 21 x 29,7
cm, koji se sastoji od dva dijela: prijave/potvrde.
Nadležna policijska uprava odnosno policijska postaja ovjerava drugi dio Obrasca
8a i vraća podnositelju prijave i odjave boravišta i prebivališta, odnosno
prijave promjene adrese stana.
Podnositelj prijave i odjave boravišta stranca na kratkotrajnom boravku, prijavu
može izvršiti na Obrascu 8a i putem turističke zajednice.
Pravna ili fizička osoba koja pruža usluge smještaja strancima može prijavu i
odjavu stranca iz stavka 3. ovoga članka izvršiti putem Obrasca 8a u nadležnoj
policijskoj upravi odnosno policijskoj postaji ili turističkoj zajednici, bez
prisutnosti stranca.
Pravna i fizička osoba koja pruža usluge smještaja strancima, prijavu stranca
može obaviti i elektroničkim putem.
Registraciju za prijavu stranaca elektroničkim putem pravna ili fizička osoba
koja pruža usluge smještaja strancima obavlja u nad­ležnoj policijskoj upravi
odnosno policijskoj postaji prema adresi smještajnog objekta.
U slučaju ispravne prijave elektroničkim putem nije potrebno vršiti prijavu
putem Obrasca 8a.
Ukoliko fizička osoba ili odgovorna osoba u pravnoj osobi koja pruža usluge
smještaja strancima iz stavka 6. ovoga članka utvrdi da je isprava iz članka 45.
stavka 1. ovoga Pravilnika nevaljana, da je protekao rok važenja vize ili
odobrenja za privremeni boravak u Republici Hrvatskoj, dužna je o tome staviti
napomenu u Obrazac 8a i isti odmah dostaviti nadležnoj policijskoj upravi
odnosno policijskoj postaji.

Članak 45.

Podnositelj zahtjeva iz članka 44. ovoga Pravilnika, dužan je uredno i u
cijelosti upisati sve podatke u Obrazac 8a i Obrazac 8b na osnovi jedne od
sljedećih isprava: strane putne isprave, putne isprave za stranca, osobne
iskaznice za stranca, potvrde o privremenom zadržavanju ili oduzimanju putne
isprave ili potvrde o prijavi nestanka putne isprave.
Fizička osoba ili odgovorna osoba u pravnoj osobi koja pruža usluge smještaja
strancima, kada utvrdi da je isprava iz stavka 1. ovog članka nevaljana, da je
protekao rok važenja vize ili odobrenja za privremeni boravak, dužna je o tome
staviti napomenu u Obrazac 8a i odmah obavijestiti nadležnu policijsku upravu
odnosno policijsku postaju.

Članak 46.

Pravne i fizičke osobe koje pružaju usluge smještaja strancima vode evidenciju o
strancima kojima pružaju usluge smještaja sukladno posebnim propisima.

VI. ZBIRKE PODATAKA

Članak 47.

Nadležna policijska uprava odnosno policijska postaja vodi zbirke podataka o:
1. strancima na kratkotrajnom boravku
2. strancima na privremenom boravku
3. strancima na stalnom boravku
4. strancima kojima je izdana poslovna dozvola
5. strancima kojima je izdana radna dozvola
6. osobnim iskaznicama za strance
7. prijavi i odjavi boravišta, prebivališta i adresi stanovanja stranaca
8. strancima na privremenom i stalnom boravku prema kojima su poduzete mjere za
napuštanje države
9. strancima kojima je prestao boravak.

Članak 48.

Zbirke podataka iz članka 47. ovoga Pravilnika vode se na informacijskom sustavu
Ministarstva i čuvaju se trajno.
Zbirke podataka iz članka 47. stavka 1. točke 1., 6. i 7. ovoga Pravilnika vode
se i u kartoteci.

Članak 49.

Zbirka podataka o strancima na kratkotrajnom boravku sadrži:
– ime i prezime stranca
– datum, mjesto i državu rođenja
– državljanstvo
– vrstu i broj putne ili druge isprave o identitetu
– vrstu i broj vize, mjesto izdavanja i rok važenja
– mjesto i datum ulaska u Republiku Hrvatsku
– rok do kada stranac može boraviti u Republici Hrvatskoj.

Članak 50.

Zbirke podataka o strancima na privremenom i stalnom boravku sadrže:
– evidencijski broj stranca i spol
– prezime, rođeno prezime, ime stranca i ime oca ili majke
– datum, mjesto i državu rođenja
– državljanstvo
– zanimanje, stručnu spremu
– znanje jezika
– bračno stanje
– vrsta boravka
– podatke o kaznenoj ili prekršajnoj odgovornosti stranca
– broj, vrstu, datum, mjesto izdavanja i rok važenja putne isprave
– datum i mjesto ulaska u Republiku Hrvatsku
– naziv nadležne policijske uprave odnosno policijske postaje
– boravište odnosno prebivalište i adresu u Republici Hrvatskoj.

Članak 51.

Zbirka podataka o strancima na privremenom boravku, uz podatke iz članka 50.
ovog Pravilnika sadrži:
– svrha izdavanja odobrenja za privremeni boravak
– datum izdavanja odobrenja
– rok važenja odobrenja.

Članak 52.

Zbirka podataka o strancima na stalnom boravku, uz podatke iz članka 50. ovog
Pravilnika sadrži:
– broj i datum izdavanja odobrenja za stalni boravak
– datum i razlog brisanja iz evidencije.

Članak 53.

Zbirka podataka o strancima kojima je izdana poslovna dozvola, uz podatke iz
članka 50. ovog Pravilnika sadrži:
– naziv tvrtke, obrta ili vrstu slobodnog zanimanja
– naziv tvrtke kojoj stranac pruža usluge
– broj i rok važenja poslovne dozvole
– datum i razlog prestanka važenja poslovne dozvole.

Članak 54.

Zbirka podataka o strancima kojima je izdana radna dozvola, uz podatke iz članka
50. ovog Pravilnika sadrži:
– naziv i sjedište poslodavca
– šifru djelatnosti
– podatak o kvoti
– podatak o sezonskom zapošljavanju ili dnevnoj migraciji
– broj i rok važenja radne dozvole
– datum i razlog prestanka važenja radne dozvole.

Članak 55.

Zbirka podataka o osobnim iskaznicama za stranca sadrži:
– podatke o strancu iz zahtjeva za izdavanjem osobne iskaznice za strance (ime,
prezime, datum i mjesto rođenja i dr.)
– naziv nadležne policijske uprave odnosno policijske postaje koja je izdala
osobnu iskaznicu za stranca
– serijski broj osobne iskaznice za stranca
– vrstu boravka
– datum izdavanja i rok važenja osobne iskaznice za stranca
– datum uručenja osobne iskaznice za stranca
– prezime, ime i adresu stana koja se ispisuje na osobnu iskaznicu za strance
– datum zaprimanja prijave o nestanku
– način nestanka (gubitak, krađa i sl.)
– broj i datum izdavanja potvrde nadležnog tijela o prijavi nestanka
– način utvrđivanja identiteta
– datum i razlog poništenja, ako je osobna iskaznica poništena.

Članak 56.

Zbirka podataka o prijavi i odjavi boravišta ili prebivališta odnosno promjeni
adrese stana sadrži:
– prezime i ime stranca
– datum, mjesto i državu rođenja
– državljanstvo
– vrstu i broj putne ili druge isprave o identitetu
– vrstu boravka
– rok važenja odobrenja boravka
– boravište ili prebivalište odnosno adresu stana
– prethodno boravište ili prebivalište odnosno adresu stana
– datum prijave i odjave
– datum prijave promjene adrese stana
– mjesto i datum ulaska u Republiku Hrvatsku.

Članak 57.

Zbirka podataka o strancima na privremenom i stalnom boravku prema kojima su
poduzete mjere za napuštanje države, uz podatke iz članka 50. ovog Pravilnika,
sadrži urudžbeni broj i datum rješenja, naziv tijela, vrstu mjere i zakonsku
osnovu.

Članak 58.

Zbirka podataka o strancima na privremenom i stalnom boravku kojima je prestao
boravak, uz podatke iz članka 50. ovog Pravilnika, sadrži urudžbeni broj i datum
rješenja, naziv tijela i zakonsku osnovu.

VII. PRIJELAZNE I ZAVRŠNE ODREDBE

Članak 59.

Obrasci 1a, 2a, 3a, 4a, 5a, 6a, 7a, 8a i 9a tiskani su uz ovaj Pravilnik i
njegov su sastavni dio.
Ministar unutarnjih poslova utvrđuje cijenu obrazaca 2a i 7a iz stavka 1. ovoga
članka.

Članak 60.

Danom stupanja na snagu ovog Pravilnika prestaje važiti Pravilnik o statusu
stranaca u Republici Hrvatskoj (»Narodne novine«, broj: 202/03 i 145/04).

Članak 61.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-52-18001/08
Zagreb, 26. ožujka 2008.

Ministar
**Berislav Rončević**, v. r.

![](dodatni/349101.gif)

![](dodatni/349102.gif)

![](dodatni/349103.gif)

![](dodatni/349104.gif)

![](dodatni/349105.gif)

![](dodatni/349106.gif)

![](dodatni/349107.gif)

![](dodatni/349108.gif)

![](dodatni/349109.gif)

![](dodatni/349110.gif)

![](dodatni/349111.gif)

![](dodatni/349112.gif)

![](dodatni/349113.gif)

![](dodatni/349114.gif)

![](dodatni/349115.gif)

![](dodatni/349116.gif)

![](dodatni/349117.gif)

![](dodatni/349118.gif)

Pravilnik, NN 36/2008-1221
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)